Jaak Vausi lavakujundus Peeter Tammearu lavastusele "Jürka" viib vaataja hetkega aegade tagusesse miljöösse. Laval on pooleldi laudadega kaetud seintega maja sisemus, mida rütmistavad lauad ja pingid - kõik ikka puust. Maalähedane ja jõuline, seda küll, kuid samas ühetähenduslik kujund: laudu tuuakse juurde ja viiakse jälle ära, tööd aina tehakse, kuid valmis ei saa midagi. Kolmandaks stseeniks on kujund end ammendanud ja pakub sama vähe lohutust kui enam-vähem mugavad istmed pikal bussisõidul. "Jürka" on lavastusena kuhugi minevikku kinni jäänud, ilmselt 80-ndatesse, kuigi kindlalt väita ei oska, sest tollal nähtud lastelavastuste puhul karakterikirevusest veel kaugemale vaadata ei osanud.